สังคมข่าวหุ้น
มีประเด็นที่น่าสนใจคือ ดัชนีเลือกที่จะ “ปรับฐาน” ระหว่างวัน จะเห็นว่าแม้ดัชนีจะปิดบวกต่อเนื่อง 5 วัน แต่ระหว่างวัน ดัชนีจะลงไปสู่ในแดนลบ ก่อนจะถูกกระชากขึ้นมา
มีประเด็นที่น่าสนใจคือ ดัชนีเลือกที่จะ “ปรับฐาน” ระหว่างวัน จะเห็นว่าแม้ดัชนีจะปิดบวกต่อเนื่อง 5 วัน แต่ระหว่างวัน ดัชนีจะลงไปสู่ในแดนลบ ก่อนจะถูกกระชากขึ้นมา
3 ก.พ. 2565

ดัชนี SET ปิดบวกเป็นวันที่ 5 ติดต่อกัน หรือจากระดับ 1,634 จุด (27 ม.ค.) มาอยู่ที่ 1,669 จุด (3 ก.พ.) หรือบวกขึ้นมา 34.88 จุด แนวต้านสำคัญยังอยู่บริเวณ 1,670 จุด และมีแนวรับที่ 1,650 จุด มีประเด็นที่น่าสนใจคือ ดัชนีเลือกที่จะ “ปรับฐาน” ระหว่างวัน จะเห็นว่าแม้ดัชนีจะปิดบวกต่อเนื่อง 5 วัน แต่ระหว่างวัน (5 วันที่ผ่านมา) ดัชนีจะลงไปสู่ในแดนลบ ก่อนจะถูกกระชากขึ้นมา จากแรงซื้อของนักลงทุนต่างชาติ และนักลงทุนสถาบัน หรือ “กองทุน” ที่สลับการซื้อและขายในแต่ละวัน
บัตรกรุงไทย หรือ KTC ของคุณหมอระเฑียร ศรีมงคล ราคาหุ้นวิ่งบวกมาต่อเนื่อง 4 วัน ส่วนเมื่อวานนี้ มูลค่าการซื้อขายมากอันดับ 1 หรือกว่า 2,278 ล้านบาท ราคาขึ้นไปสูงสุด 67.00 บาท แนวต้านพอดี ก่อนจะถูกขายในช่วงเวลา 16.00 น. ทำให้ราคาลงจาก 67.00 บาท มาอยู่ที่ 65.00 บาท ก่อนจะขยับขึ้นมาอีกนิดและปิด 65.50 บาท +2.00 บาท เปลี่ยนแปลง +3.15% ส่วนวันนี้ดูทรงแล้ว อาจจะกดราคาลงมาอีก บีบให้แมงเม่าคลายหุ้นออกมาบ้าง และหากปล่อยหุ้นกันออกมาเยอะ “เจ้ามือ” น่าจะพาหุ้นไปต่อ เว้นแต่มีแรงซื้อขายเพื่อถัวเฉลี่ยกันค่อนข้างมาก ราคาก็ยังไม่น่าจะดีดกลับขึ้นมาง่าย ๆ
TTB แบงก์ทหารไทยธนชาต ราคาหุ้นเกิดการ “พักตัว” หลังจากราคาวิ่งขึ้นมาต่อเนื่อง และไปชนแนวต้านใหญ่ 1.50 บาท ก่อนจะค่อย ๆ โรยตัวลงมา มีแนวรับสำคัญ 1.32 บาท ส่วนราคาหุ้นที่ลงเกิดจากการขายทำกำไรหลัง TTB แจ้งงบไตรมาส 4/2564 ที่ดีกว่าคาด ในระยะสั้น ราคาหุ้นยังไม่น่าจะกลับขึ้นไปแบบง่าย ๆ และน่าจะวนเวียนอยู่ในกรอบ 1.34-1.37 บาท จนกว่าจะมีข่าวดี หรือปัจจัยบวกเข้ามากระตุ้น เช่น การจ่ายเงินปันผลของปี 2564 ส่วนแนวโน้มปี 2565 เห็นหลายโบรกฯ ฟันธงว่า กำไรจะโดดเด่นสุดในกลุ่มแบงก์
CIVIL บมจ.ซีวิลเอนจีเนียริง ของกลุ่ม “อัศวศิริสุข” ที่เพิ่งเข้าเทรดเมื่อ 27 ม.ค.ที่ผ่านมา แล้วราคาลงไปปิดต่ำกว่าจอง (ไอพีโอ) 4.60 บาท อยู่ 2 วัน ก่อนจะขึ้นมาที่ระดับ 4.60 บาท และทะยานต่อเนื่องมาจนถึงวานนี้ พร้อมกับข่าวเชิงบวกที่ประดังเข้ามาไม่ขาดสาย ทำให้สรุปได้ว่า เหตุที่หุ้นลงไปต่ำกว่าจอง ไม่มีอะไรมาก น่าจะเป็น “นักลงทุนรายใหญ่” ทุบหรือกดราคาหุ้นลงมาเพื่อที่จะ “เก็บของ” ที่บริเวณ 4.50 (+/-) ก่อนะจะลากกลับ เพราะอย่าลืมว่าหุ้นไอพีโอที่เปิดขายมีเพียง 200 ล้านหุ้น และตอนที่มีการจัดสรรหรือเปิดจองนั้นมีข่าวว่า “แย่งชิงกันฝุ่นตลบ” ระยะสั้นอาจมีการขายทำกำไรบ้าง แต่ระยะปานกลางราคาน่าจะ “ดีด” ได้อีก พี/อียังต่ำมาก ส่วน PEG อยู่เพียง 0.8 เท่า หรือเป็นหุ้นที่มีโอกาสเติบโตสูงมาก
อังกูร ศรีกัลยาณบุตร รองผู้จัดการใหญ่ บมจ.ไทยประกันชีวิต แจ้งจัดกิจกรรม Family Healthcare ส่งมอบการดูแลสุขภาพครบวงจรให้ลูกค้า 80 คนแรกที่ซื้อแบบประกัน ทีแอล ยูนิเวอร์แซลไลฟ์, ทีแอล ไลฟ์โซลูชั่น (ยูนิตลิงค์), ประกันกลุ่ม Par Product, ไทยประกันชีวิต Legacy Fit หรือสัญญาเพิ่มเติมประกันสุขภาพ Health Fit DD และ Health Fit Ultra โดยชำระเบี้ยประกันภัยปีแรกตั้งแต่ 250,000 บาทขึ้นไป ระหว่าง 1 ก.พ. 2565-31 มี.ค. 2565 จะได้รับบริการดูแลสุขภาพตรวจวัดมวลร่างกาย วัดความดันด้วยเทคโนโลยีทันสมัย พร้อมบริการล้างและพ่นน้ำยาฆ่าเชื้อไวรัสโควิด-19 ที่เครื่องปรับอากาศ บริการฆ่าเชื้อกำจัดไรฝุ่นเตียงและโซฟา รวมมูลค่า 12,500 บาท
EA บมจ.พลังงานบริสุทธิ์ ราคาหุ้นย่อตัวลงมาบริเวณ 91-93 บาท หลังจากรอแล้วรอเล่าเกี่ยวกับ “ภาษีรถยนต์อีวี” ที่ยังไม่เข้าครม.ซักที แม้จะมีข่าวออกมาก่อนหน้านี้ว่า “เสร็จแล้ว” ตั้งแต่ปลายปี 2564 ผ่านมาถึงตอนนี้ยังไม่เห็นว่าจะเข้าครม.ได้เมื่อไหร่ “อาคม” รมว.คลังเองก็ได้แต่บอกว่า “ไม่ทราบ” ทำให้สงสัยว่าคงไม่ได้เข้าครม.แล้วล่ะ แล้วน่าจะ “เข้าลิ้นชัก” แทนไปแล้ว เพราะมีกระแสข่าวลือว่า ค่ายรถยนต์ญี่ปุ่นยังไม่พร้อม